b'\n_START_ARTICLE_\nGlobal 200\n_START_PARAGRAPH_\nGlobal 200 er den samlede oversigt over \xc3\xb8koregioner, der er karakteriseret som bevaringsv\xc3\xa6rdige af World Wildlife Fund (WWF)._NEWLINE_Listen bygger p\xc3\xa5 WWFs omfattende system af \xc3\xb8koregioner. WWF definerer en \xc3\xb8koregion som et "ret stort land- eller vandomr\xc3\xa5de, der rummer et karakteristisk s\xc3\xa6t af naturlige samfund, hvor det store flertal af arter successioner og milj\xc3\xb8vilk\xc3\xa5r er f\xc3\xa6lles". WWF har optegnet 867 \xc3\xb8koregioner for Jordens landmasser. Tilsvarende findes der \xc3\xb8koregioner for ferskvandsomr\xc3\xa5der og havomr\xc3\xa5der. Ud af disse har WWF udvalgt 200, som er de afg\xc3\xb8rende for den globale biodiversitet. Global 200 best\xc3\xa5r dog i virkeligheden af 233 \xc3\xb8koregioner, der omfatter 136 p\xc3\xa5 landjorden, 36 i ferskvand og 61 i havet._NEWLINE_WWF till\xc3\xa6gger hver \xc3\xb8koregion en bevaringsstatus i Global 200: \xe2\x80\x9dkritisk\xe2\x80\x9d eller \xe2\x80\x9dtruet\xe2\x80\x9d; \xe2\x80\x9ds\xc3\xa5rbar\xe2\x80\x9d; \xe2\x80\x9drelativt stabil\xe2\x80\x9d eller \xe2\x80\x9dintakt\xe2\x80\x9d. Over halvdelen af \xc3\xb8koregionerne i Global 200 regnes for truede._NEWLINE_M\xc3\xa5let med klassificeringssystemet er at sikre, at alle slags \xc3\xb8kosystemer bliver repr\xc3\xa6senteret under regionale bevarings- og udviklingsstrategier.'